LV Eiropas Savienības Oficiālais Vēstnesis L 121/30

KOMISIJAS REGULA (ES) 2018/686

(2018. gada 4. maijs),

ar ko Eiropas Parlamenta un Padomes Regulas (EK) Nr. 396/2005 II un III pielikumu groza attiecībā uz hlorpirifosa, hlorpirifosmetila un triklopira maksimālajiem atlieku līmeņiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 49. panta 2. punktu,

tā kā:

(1) Hlorpirifosa, hlorpirifosmetila maksimālie atlieku līmeņi (MAL) tika noteikti Regulas (EK) Nr. 396/2005 II pielikumā un III pielikuma B daļā. Triklopira MAL tika noteikti minētās regulas III pielikuma A daļā.

(2) Eiropas Pārtikas nekaitīguma iestāde (turpmāk “Iestāde”) saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu iesniedza pamatotu atzinumu par spēkā esošajiem hlorpirifosa MAL (2). Iestāde konstatēja risku patērētājiem saistībā ar MAL, kas noteikts vīnogām. Tāpēc ir lietderīgi pazemināt šo MAL. Tā ieteica pazemināt MAL, kas noteikti cidonijām, mespiliem, aprikozēm, ķiršiem, ķirbjiem, cukurkukurūzai, brokoļiem, Briseles kāpostiem, lapu kāpostiem, kolrābjiem, salātiem un salātveidīgajiem, spinātiem, pākšaugu dārzeņiem, sparģeļiem, artišokiem, pākšaugiem, magoņu sēklām, saulespuķu sēklām, rapšu sēklām, sinepju sēklām, sējas idras sēklām, olīvām eļļas ražošanai, griķu graudiem, prosas graudiem, kafijas pupiņām un mājputniem (muskuļiem, taukiem un aknām). Attiecībā uz citiem produktiem tā ieteica palielināt vai saglabāt spēkā esošos MAL. Iestāde secināja, ka attiecībā uz MAL, kas noteikti mandelēm, lazdu riekstiem, pekanriekstiem, valriekstiem, āboliem, bumbieriem, galda vīnogām, galda bietēm, redīsiem, ķiplokiem, šalotēm, lielajiem loksīpoliem/zaļajiem lokiem un Velsas sīpoliem, tomātiem, dārzeņpipariem/paprikai, baklažāniem, Ķīnas kāpostiem, salātu baldriņiem/rapunceļiem, salātiem, salātu cigoriņiem/platlapu endīvijām, sējas pazvērītēm/rukolai, pupām (ar pākstīm), pupām (bez pākstīm), zirņiem (ar pākstīm), zirņiem (bez pākstīm), sparģeļiem, artišokiem, pupām, zirņiem, lupīnām, magoņu sēklām, saulespuķu sēklām, rapšu sēklām, sojas pupām, sinepju sēklām, kokvilnas sēklām, sējas idras sēklām, olīvām eļļas ražošanai, griķiem un citiem pseidograudaugiem, prosai, tējām, garšvielām (sēklām, augļiem, saknēm un sakneņiem), cūkām (muskuļiem un taukaudiem), liellopiem (muskuļiem un taukaudiem), aitām (muskuļiem un taukaudiem), kazām (muskuļiem un taukaudiem), mājputniem (muskuļiem un taukaudiem) un pienam (liellopu, aitu un kazu), daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tāpēc spēkā esošie vai Iestādes noteiktie MAL minētajos produktos būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas.

(3) Iestāde saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu iesniedza pamatotu atzinumu par spēkā esošajiem hlorpirifosmetila MAL (3). Iestāde ierosināja mainīt atlieku definīciju uz hlorpirifosmetila un dezmetilhlorpirifosmetila summu graudaugiem. Tā ieteica pazemināt MAL, kas noteikti zemenēm, jāņogām (baltajām un sarkanajām) un upenēm, kivi, kartupeļiem, kukurūzai, rudziem, sorgo, kviešiem, cūkām (aknām un nierēm), liellopiem (aknām un nierēm), aitām (aknām un nierēm), kazām (aknām un nierēm) un mājputniem (muskuļiem, taukiem, aknām un nierēm). Attiecībā uz citiem produktiem tā ieteica palielināt vai saglabāt spēkā esošos MAL. Iestāde secināja, ka nav pieejama pilnīga informācija par MAL garšvielām (sēklām, augļiem, saknēm un sakneņiem), miežiem, auzām, rīsiem, cūkām (gaļai, taukiem, aknām un nierēm), liellopiem (gaļai, taukiem, aknām un nierēm), aitām (gaļai, taukiem, aknām un nierēm), kazām (gaļai, taukiem, aknām un nierēm), mājputniem (gaļai, taukiem, aknām un nierēm), pienam (liellopu, aitu un kazu), kā arī putnu olām, un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tāpēc spēkā esošie vai Iestādes noteiktie MAL minētajos produktos būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Monitoringa dati liecina, ka uz neapstrādātiem pākšaugiem, eļļas augu sēklām un graudaugiem atliekas sastopamas augstākā līmenī par jauno noteikšanas robežu (NR), ko noteikusi Iestāde, bet zemākā līmenī par esošo NR. Šādas atliekas rodas no krusteniskās kontaminācijas ar kultūrām, kas likumīgi apstrādātas ar hlorpirifosmetilu. Tā kā novērtējums liecina, ka pie esošās NR nepastāv nepieļaujams risks patērētājiem vai dzīvniekiem, MAL minētajām kultūrām uz laiku būtu jānosaka esošo noteikšanas robežu līmenī. Šie MAL tiks pārskatīti; pārskatīšanā ņems vērā informāciju, kas būs pieejama, kad būs pagājuši četri gadi no šīs regulas publicēšanas dienas.

(4) Iestāde saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem triklopira MAL (4). Iestāde ieteica pazemināt MAL, kas noteikti āboliem, bumbieriem, aprikozēm, persikiem, rīsu graudiem, cūkām (muskuļiem, taukiem, aknām un nierēm), liellopu nierēm, aitu nierēm, kazu nierēm un pienam (liellopu, aitu un kazu). Attiecībā uz citiem produktiem tā ieteica palielināt vai saglabāt spēkā esošos MAL. Tā secināja, ka attiecībā uz MAL, kas noteikti greipfrūtiem, apelsīniem, citroniem, mandarīniem, āboliem, bumbieriem, aprikozēm, persikiem un rīsiem, daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tāpēc spēkā esošie vai Iestādes noteiktie MAL minētajos produktos būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas.

(5) Attiecībā uz produktiem, uz kuriem attiecīgā augu aizsardzības līdzekļa izmantošana nav atļauta un attiecībā uz kuriem nav noteiktas importa pielaides vai Codex maksimālie atlieku līmeņi (CXL), MAL būtu jānosaka pie īpatnējās noteikšanas robežas vai būtu jāpiemēro sākotnējais MAL, kā noteikts Regulas (EK) Nr. 396/2005 18. panta 1. punkta b) apakšpunktā.

(6) Par vajadzību koriģēt atsevišķas noteikšanas robežas Komisija apspriedās ar Eiropas Savienības references laboratorijām pesticīdu atlieku noteikšanai. Attiecībā uz vairākām vielām laboratorijas secināja, ka atsevišķām precēm tehnikas attīstība prasa noteikt īpatnējās noteikšanas robežas.

(7) Balstoties uz Iestādes sniegtajiem pamatotajiem atzinumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(8) Ar Pasaules Tirdzniecības organizācijas starpniecību par jaunajiem MAL notika apspriedes ar Savienības tirdzniecības partneriem, un to piezīmes ir ņemtas vērā.

(9) Tāpēc Regula (EK) Nr. 396/2005 būtu attiecīgi jāgroza.

(10) Lai nodrošinātu produktu normālu tirdzniecību, pārstrādi un patēriņu, šajā regulā būtu jāparedz pārejas pasākumi attiecībā uz produktiem, kuri ir ražoti pirms MAL grozījumiem un par kuriem informācija liecina, ka tiek saglabāts augsts patērētāju aizsardzības līmenis. Pie pašreizējiem MAL nevar izslēgt risku patērētājiem, tādēļ hlorpirifosa vērtība vīna vīnogām (0,01 mg/kg) būtu jāpiemēro no šīs regulas piemērošanas dienas.

(11) Pirms grozīto MAL piemērošanas būtu jāparedz pietiekami ilgs laiks, lai dalībvalstis, trešās valstis un pārtikas apritē iesaistītie uzņēmēji varētu sagatavoties no MAL grozījumiem izrietošo jauno prasību izpildei.

(12) Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants

Kas attiecas uz aktīvajām vielām hlorpirifosmetilu un triklopiru visos produktos un uz tiem, uz produktiem, kuri ražoti pirms 2018. gada 5. decembra, joprojām attiecas Regula (EK) Nr. 396/2005 tās redakcijā pirms grozījumiem, kas izdarīti ar šo regulu.

Kas attiecas uz aktīvo vielu hlorpirifosu visos produktos un uz tiem, izņemot vīna vīnogas, uz produktiem, kuri ražoti pirms 2018. gada 5. decembra, joprojām attiecas Regula (EK) Nr. 396/2005 tās redakcijā pirms grozījumiem, kas izdarīti ar šo regulu.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no 2018. gada 5. decembra.

Šī regula uzliek saistības kopumā un ir tieši piemērojama visās dalībvalstīs. Briselē, 2018. gada 4. maijā Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) Eiropas Pārtikas nekaitīguma iestāde; Review of the existing maximum residue levels for chlorpyrifos according to Article 12 of Regulation (EC) No 396/2005. EFSA Journal 2017; 15(3):4733.

(3) Eiropas Pārtikas nekaitīguma iestāde; Review of the existing maximum residue levels for chlorpyrifos-methyl according to Article 12 of Regulation (EC) No 396/2005. EFSA Journal 2017; 15(3):4734.

(4) Eiropas Pārtikas nekaitīguma iestāde; Review of the existing maximum residue levels for triclopyr according to Article 12 of Regulation (EC) No 396/2005. EFSA Journal 2017; 15(3):4735.